ดีเดย์สินเชื่อรายย่อย เคาะออมสิน-ธกส.ปล่อยกู้1หมื่นล้านบาท
ครม.ไฟเขียวสินเชื่อรายย่อย ธ.ก.ส.-ออมสิน วงเงิน 1 หมื่นล้าน ช่วยผู้มีรายได้แก้หนี้นอกระบบ
22 ก.พ. 2560

ครม.ไฟเขียวสินเชื่อรายย่อย ธ.ก.ส.-ออมสิน วงเงิน 1 หมื่นล้าน ช่วยผู้มีรายได้แก้หนี้นอกระบบ
นายณัฐพร จาตุศรีพิทักษ์ ที่ปรึกษา รมว.พาณิชย์ เปิดเผยว่า ที่ประชุมคณะรัฐมนตรีเมื่อวันที่ 21 ก.พ. มีมติอนุมัติโครงการสินเชื่อรายย่อยเพื่อใช้จ่าย ฉุกเฉินตามที่กระทรวงการคลังเสนอ วงเงิน 1 หมื่นล้านบาท โดยเป็นเงินจากธนาคารออมสิน 5,000 ล้านบาท และธนาคารเพื่อการเกษตรและสหกรณ์การเกษตร (ธ.ก.ส.) 5,000 ล้านบาท วงเงินปล่อยกู้รายละไม่เกิน 5 หมื่นบาท เพื่อแก้ไขหนี้นอกระบบ จากเดิมที่เคยมีมาตรการมาก่อนหน้านี้ไปแล้วเมื่อวันที่ 4 ต.ค. 2559
ทั้งนี้ เป็นการปล่อยกู้ให้กับประชาชนที่ต้องการประกอบอาชีพ และเกษตรกรที่มีความจำเป็นต้องใช้จ่ายเงินฉุกเฉิน โดยธนาคารจะเป็นผู้พิจารณาให้กู้โดยมีสินทรัพย์หรือบุคคลค้ำประกันอย่างน้อย 1 คน ระยะเวลาขอสินเชื่อภายใน 1 ปีนับแต่ ครม.มีมติ คาดว่าจะช่วยเหลือประชาชนได้ประมาณ 2 แสนคน
นอกจากนี้ ยังเป็นการให้สินเชื่อกลุ่มลูกค้าที่เสี่ยงผิดนัดชำระหนี้สูง ทำให้ขาดโอกาสในการเข้าถึงเงินกู้ ดังนั้นรัฐบาลจึงมีโครงการนี้ขึ้นเพื่อให้ประชาชนเข้าสู่เงินกู้ในระบบโดยคิดดอกเบี้ยอัตรา 0.85% ต่อเดือนหรือไม่เกิน 10% ต่อปี
อย่างไรก็ตาม หากการดำเนินโครงการดังกล่าวเกิดหนี้ที่ไม่ก่อให้เกิดรายได้ (เอ็นพีแอล) ไม่เกิน 25% รัฐพร้อมจะชดเชยให้ 100% กรณีมากกว่า 25% รัฐชดเชยให้ 70% กรณีเอ็นพีแอลมากกว่า 37.5% แต่ไม่เกิน 50% รัฐชดเชยให้ 50% หรือประมาณ 4,000 ล้านบาท  โดยแบ่งเป็น ธ.ก.ส. 2,000 ล้านบาท และธนาคารออมสิน 2,000 ล้านบาท
ด้าน นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า วันที่ 27 ก.พ.นี้ จะเปิดตัวโครงการแก้ไขหนี้นอกระบบ โดยขณะนี้ได้ให้ใบอนุญาตกับนิติบุคคลที่จะดำเนินการปล่อยกู้พิโกไฟแนนซ์แล้วจำนวน 1 ราย ส่วนอีก 11 รายอยู่ระหว่างการรอเสนอขอใบอนุญาต จากที่ยื่นขอมาทั้งหมด 80 ราย ซึ่งคาดว่าทั้งหมดจะสามารถปล่อยสินเชื่อให้กับประชาชนฐานรากได้พร้อมกัน ส่วนนิติบุคคลที่เหลืออยู่ระหว่างการตรวจสอบคุณสมบัติต่างๆ ว่าจะได้ใบอนุญาตหรือไม่